શૌકત અને કિસાનની વર્ષો જૂની ભાઈબંધી. કિસનનો દીકરો નિશાળમાં જઈને એટલું સારું ભણે છે કે, પૈસાવાળાના છોકરાઓ કરતાંય આગળ નીકળી જાય છે એવી વાત સાંભળેલી ત્યારથી તેઓ બહુ ખુશ હતા. બાકી આ તદ્દન અંતરિયાળ વિસ્તારમાં આવેલા ગામમાં દલિતનો છોકરો બે ધોરણથી આગળ ભણ્યો હોય એવું સાંભળ્યું નથી. ‘આઠમીમા છું ચાચા.’ સુરેશે કંઈક સંકોચ સાથે જવાબ આપ્યો. આઠમી સુધીનું ભણતર એટલે કેટલું એ તો શૌકતભાઇને સમજાયું નહીં, પણ એ ઘણું કહેવાય અને છોકરો બહુ હોશિયાર છે એટલી તો એમને ખબર હતી. તેથી જ એમણે માથું હલાવતાં હલાવતાં ‘બહોત ખૂબ, બહોત ખૂબ’ કહ્યું અને પછી પૂછયું, ‘બોલ ભાઈ કિસન, શું કામ પડયું ?’